PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/FH/3/1/103	Bratislava 25. augusta 2006	

	Protimonopolný úrad Slovenskej republiky, odbor koncentrácií v správnom konaní vedenom pod č. SK 0056/OK/2006 začatom z vlastného podnetu vo veci uloženia pokuty za porušenie povinnosti podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. a § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom YIOTARINI HOLDINGS CO. LIMITED so sídlom 2 Andrea Zakou Street 2404 Engoni, Nicosia, Cyprus

rozhodol

na základe § 38 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. a § 38 ods. 1 zákona      č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že ukladá pokutu za porušenie povinnosti podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. a podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľovi YIOTARINI HOLDINGS CO. LIMITED so sídlom 2 Andrea Zakou Street 2404 Engoni, Nicosia, Cyprus vo výške 60 000,- Sk (slovom šesťdesiattisíc slovenských korún), ktorú je podnikateľ YIOTARINI HOLDINGS CO. LIMITED so sídlom 2 Andrea Zakou  Street 2404 Engoni, Nicosia, Cyprus povinný zaplatiť na účet Štátnej pokladnice číslo: 7000060793/8180, KS: 1118, VS: 06431103, v lehote do 15 dní odo dňa nadobudnutia právoplatnosti tohto rozhodnutia.

Odôvodnenie:

	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 17.02.2006 doručené oznámenie koncentrácie zaevidované úradom pod č. 770/2006, v ktorom podnikateľ YIOTARINI HOLDINGS CO. LIMITED so sídlom 2 Andrea Zakou Street 2404 Engoni, Nicosia, Cyprus (ďalej len „Yiotarini“) prostredníctvom    Ing. Antonína Juříčka, konateľa spoločnosti Bučina DDD, spol. s r.o. so sídlom Lučenecká cesta č. 1335/21, 960 96 Zvolen (ďalej len „splnomocnený zástupca“) oznamuje koncentráciu podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním kontroly podnikateľa Yiotarini nad podnikom podnikateľa Bučina DDD, spol. s r.o. so sídlom Lučenecká cesta č. 1335/21, 960 96 Zvolen, Slovenská republika, IČO: 36 059 323 (ďalej len „Bučina DDD“) na základe Zmluvy o prevode obchodného podielu v obchodnej spoločnosti Bučina DDD, spol. s r.o. uzatvorenej dňa 05.09.2003 medzi BUČINA ZVOLEN, a.s. so sídlom Lučenecká cesta 1335/21, 960 96 Zvolen, Slovenská republika, IČO: 36 029 815 (ďalej len „Bučina Zvolen“) ako prevodcom a Yiotarini ako nadobúdateľom (ďalej len „Zmluva“).

	Na základe predmetného oznámenia koncentrácie sa dňa 17.02.2006 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vedené pod č. SK: 0024/OK/2006 vo veci koncentrácie podnikateľov Yiotarini a Bučina DDD.

	Na základe podkladov a informácií predložených v správnom konaní vo veci predmetnej koncentrácie úrad zistil, že v predmetnom prípade sa jedná o získanie priamej kontroly podnikateľom Yiotarini nad podnikom podnikateľa Bučina DDD, a to na základe nadobudnutia 100%-ného podielu podnikateľa Bučina DDD, ktorý podnikateľovi Yiotarini umožňuje ovplyvňovať strategické rozhodnutia týkajúce sa obchodnej politiky podnikateľa Bučina DDD.

	Dňa 19.04.2006 vydal úrad rozhodnutie č. 2006/FH/3/1/046, ktoré nadobudlo právoplatnosť dňa 26.04.2006. Predmetným rozhodnutím úrad podľa § 12 ods. 1 zákona súhlasil s koncentráciou spočívajúcou v získaní kontroly podnikateľom Yiotarini nad podnikom podnikateľa Bučina DDD na základe Zmluvy.

	Predmetným rozhodnutím bolo preukázané, že boli splnené podmienky uvedené v § 10 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. (ďalej len „zákon č. 136/2001 Z.z. v znení zákona č. 465/2002 Z.z.“), t.j. sa jedná o koncentráciu podliehajúcu kontrole úradu. 

	Vzhľadom na to, že dňa 01.05.2004 nadobudol účinnosť zákon, ktorým sa mení a dopĺňa zákon č. 136/2001 Z.z. v znení zákona č. 465/2002 Z.z., úrad zisťoval, či koncentrácia podlieha kontrole úradu podľa § 10 ods. 1 zákona. Z predložených podkladov a informácií, úrad konštatuje, že predmetná koncentrácia podlieha kontrole úradu aj podľa § 10 ods. 1 zákona.

	Podľa § 44a ods. 1 zákona právne vzťahy vzniknuté pred dňom nadobudnutia platnosti zmluvy o pristúpení Slovenskej republiky k Európskej únii sa spravujú ustanoveniami tohto zákona; vznik týchto právnych vzťahov sa posudzuje podľa doterajších predpisov.

	Podľa § 44a ods. 12 zákona na ukladanie pokút za porušenie ustanovení doterajších predpisov, ktoré vzniklo pred dňom nadobudnutia účinnosti tohto zákona, sa použijú ustanovenia doterajších predpisov.
	
	Vzhľadom na vyššie uvedené v nadväznosti na znenie § 10 ods. 9 zákona      č. 136/2001 Z.z. v znení zákona č. 465/2002 Z.z. podľa ktorého, koncentrácia, ktorá podlieha kontrole úradu podľa § 10 ods. 1 zákona č. 136/2001 Z.z. v znení zákona    č. 465/2002 Z.z., musí byť oznámená úradu do 30 dní odo dňa uzavretia zmluvy, odo dňa oznámenia prijatia návrhu v obchodnej verejnej súťaži, odo dňa doručenia rozhodnutia štátneho orgánu podnikateľovi alebo odo dňa v ktorom nastala iná skutočnosť, na základe ktorej došlo k vzniku koncentrácie. Lehota začne plynúť odo dňa, keď nastala prvá z týchto skutočností.    
	Vzhľadom na skutočnosť, že relevantným dňom, ktorý bol rozhodujúci pre začatie plynutia lehoty na oznámenie predmetnej koncentrácie bol deň 05.09.2003, kedy podnikatelia Yiotarini a Bučina Zvolen podpísali Zmluvu, ako aj vzhľadom na to, že oznámenie predmetnej koncentrácie bolo úradu doručené dňa 17.02.2006, úrad konštatuje, že podnikateľ Yiotarini nedodržal zákonom stanovenú lehotu 30 dní na oznámenie koncentrácie a teda porušil ustanovenie § 10 ods. 9 zákona č. 136/2001 Z.z. v znení zákona č. 465/2002 Z.z. ako aj ustanovenie § 10 ods. 9 zákona.
Neoznámenie koncentrácie je trvajúcim správnym deliktom, spočívajúcom vo vyvolaní protiprávneho stavu neoznámením koncentrácie v zákonom stanovenej lehote a jeho udržiavaní až do času, kým predmetná koncentrácia nie je úradu oznámená. Je preto potrebné aplikovať na predmetný prípad relevantné ustanovenia zákona v znení všetkých jeho nasledujúcich noviel účinných počas trvania protiprávneho stavu. Vzhľadom na to, že ustanovenia zákona, relevantné pre posúdenie tohto prípadu sa neskoršou novelou zákona č. 136/2001 Z.z. v znení zákona č. 465/2002 Z.z. nemenili, v ďalšom texte tohto listu sa v záujme prehľadnosti bude uvádzať len odkaz na zákon č. 136/2001 Z.z.
	Úrad listom č. 2592/1/PMÚ SR/2006 zo dňa 25.05.2006 oznámil podnikateľovi Yiotarini, ako aj listom č. 2592/2/PMÚ SR/2006 zo dňa 25.05.2006 splnomocnenému zástupcovi Ing. Antonínovi Juříčkovi, ktorý podnikateľa Yiotarini zastupoval v správnom konaní vo veci vyššie uvedenej koncentrácie, že podľa § 18 ods. 2 správneho poriadku v nadväznosti na § 25 ods. 1 zákona dňom doručenia listu         č. 2592/1/PMÚ SR/2006 zo dňa 25.05.2006 podnikateľovi Yiotarini vo veci uloženia pokuty za porušenie § 10 ods. 9 zákona č. 136/2001 Z.z., úrad z vlastného podnetu začne správne konanie. Úrad zároveň podnikateľa Yiotarini požiadal, aby sa k predmetnému správnemu konaniu vyjadril, svoje tvrdenia odôvodnil a na podporu svojich tvrdení navrhol dôkazy, ktoré sú mu známe.
	Za účastníka predmetného správneho konania úrad na základe § 25 ods. 3 písm. f) zákona určil podnikateľa Yiotarini.
	Úrad zároveň vyššie uvedeným listom vyzval podnikateľa Yiotarini, aby v prípade, že bude v predmetnom správnom konaní vo veci uloženia pokuty podľa     § 38 ods. 1 zákona č. 136/2001 Z.z. zastupovaný advokátom alebo iným zástupcom, predložil právne relevantné plnomocenstvo podľa § 25 ods. 4 zákona, ktoré by oprávňovalo v ňom splnomocnenú osobu na zastupovanie podnikateľa Yiotarini v predmetnom správnom konaní.
	Dňa 19.06.2006 bol úradu doručený list zaevidovaný pod č. 2931/2006 od podnikateľa Yiotarini, prostredníctvom splnomocneného zástupcu, ktorého obsahom boli úradom vyžiadané podklady. Súčasťou predmetného listu bolo aj splnomocnenie pre Ing. Antonína Juříčka, ktoré ho oprávňuje na zastupovanie v predmetnom správnom konaní. K predmetu konania sa splnomocnený zástupca v predmetnom liste nevyjadril.
	Nakoľko sa list č. 2592/1/PMÚ SR/2006 zo dňa 25.05.2006 podnikateľovi Yiotarini nepodarilo doručiť, úrad predmetné Oznámenie o začatí správneho konania adresoval splnomocnenému zástupcovi, v ktorom ho informoval, že dňom doručenia tohto listu začne predmetné správne konanie.
	Vyššie uvedený list bol splnomocnenému zástupcovi doručený dňa 25.07.2006 a na základe tejto skutočnosti sa začalo podľa § 25 ods. 1 zákona v spojení s § 18 ods. 2 správneho poriadku toho istého dňa, t.j. 25.07.2006 správne konanie vo veci uloženia pokuty podľa § 38 ods. 1 zákona č. 136/2001 Z.z. za porušenie povinnosti podľa § 10 ods. 9 zákona č. 136/2001 Z.z..
	Podľa § 38 ods. 1 zákona č. 136/2001 Z.z. úrad za porušenie ustanovení § 4 ods. 1, § 5, § 8 ods. 6, § 10 ods. 9, § 25 ods. 4 a § 29 ods. 5 uloží pokutu podnikateľovi do 10% z obratu podľa § 10 ods. 3 za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk.
	Podľa § 10 ods. 3 zákona č. 136/2001 Z.z. obrat na účely tohto zákona je súčet tržieb, výnosov alebo príjmov z predaja tovaru, ku ktorému sa pripočíta finančná pomoc poskytnutá podnikateľovi.
	Podľa § 38 ods. 3 zákona č. 136/2001 Z.z. predchádzajúcim uzavretým účtovným obdobím podľa § 38 ods. 1 je rok predchádzajúci roku, v ktorom je vydané rozhodnutie úradu, alebo ak nie sú dostupné údaje za tento rok, potom rok predchádzajúci tomuto roku.
	Podľa § 38 ods. 10 zákona úrad pri ukladaní pokuty posudzuje závažnosť a dĺžku trvania porušovania ustanovení tohto zákona, porušovania ustanovení osobitného predpisu alebo porušovania podmienky, povinnosti alebo záväzku uloženého rozhodnutím úradu. Úrad pri posudzovaní závažnosti porušovania berie do úvahy jeho povahu, skutočný dopad na trh a tam, kde je to účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné skutočnosti, najmä opakované porušovanie tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania, získanie majetkového prospechu v dôsledku porušovania alebo neplnenia dohody obmedzujúcej súťaž v praxi.
	Úrad v posudzovanom prípade prihliadal pri ukladaní pokuty podnikateľovi Yiotarini za porušenie § 10 ods. 9 zákona č. 136/2001 Z.z. na nasledovné skutočnosti:
-	celková dĺžka trvania porušenia § 10 ods. 9 zákona č. 136/2001 Z.z. predstavovala obdobie od 05.09.2003, kedy bola uzatvorená Zmluva do 17.02.2006, kedy bola predmetná koncentrácia úradu oznámená;
-	skutočný dopad na trh nepredstavoval obmedzenie hospodárskej súťaže vzhľadom na to, že úrad dňa 19.04.2006 vydal rozhodnutie                             č. 2006/FH/3/1/046, ktorým súhlasil s predmetnou koncentráciou,
-	jedná sa o prvé porušenie zákona podnikateľom Yiotarini,
-	porušenie § 10 ods. 9 zákona č. 136/2001 Z.z. je jednou z menej závažných foriem porušenia zákona.
	Vzhľadom na vyššie uvedené, ako aj s ohľadom na znenie § 38 ods. 1 zákona č. 136/2001 Z.z. v nadväznosti na § 38 ods. 3 zákona č. 136/2001 Z.z. si úrad listom č. 2592/1/PMÚ SR/2006 zo dňa 25.05.2006 podľa § 22 ods. 2 zákona vyžiadal podklady a informácie potrebné na určenie výšky pokuty v predmetnom správnom konaní.
	Dňa 19.06.2006 bol úradu doručený list č. 2931/2006 od splnomocneného zástupcu podnikateľa Yiotarini, obsahom ktorého boli požadované podklady a informácie potrebné na určenie výšky pokuty za porušenie § 10 ods. 9 zákona        č. 136/2001 Z.z. v predmetnom správnom konaní. 
	Z predložených podkladov a informácií vyplynulo nasledovné.
	Podnikateľ Yiotarini je holdingovou spoločnosťou, ktorá za predchádzajúce účtovné obdobie nedosahovala žiadny individuálny obrat podľa vyhlášky Protimonopolného úradu Slovenskej republiky č. 269/2004 Z.z., ktorou sa ustanovujú podrobnosti o výpočte obratu. 
Podľa § 38 ods. 1 zákona č. 136/2001 Z.z. úrad uloží podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk.  
	Podľa § 38 ods. 8 zákona č. 136/2001 Z.z. pokuty podľa § 38 ods. 1 zákona  č. 136/2001 Z.z. môže úrad uložiť do štyroch rokov od začatia konania. Úrad však môže tieto pokuty uložiť najneskôr do ôsmich rokov odo dňa, keď došlo k porušeniu ustanovení zákona č. 136/2001 Z.z.. V súvislosti s § 38 ods. 8 zákona č. 136/2001 Z.z., teda úrad skúmal, či bola zachovaná subjektívna a objektívna premlčacia lehota obsiahnutá v predmetnom ustanovení zákona. Vzhľadom na to, že k začatiu správneho konania vo veci uloženia pokuty podľa § 38 ods. 1 zákona č. 136/2001 Z.z. podnikateľovi Yiotarini došlo dňa 25.07.2006 ako aj vzhľadom na to, že k predmetnému porušeniu zákona č. 136/2001 Z.z. došlo neoznámením predmetnej koncentrácie do dňa 17.02.2006, úrad dospel k záveru, že subjektívna štvorročná ako aj objektívna osemročná lehota bola zachovaná.
	Podľa § 33 zákona úrad vyzval listom č. 3523/PMÚ SR/2006 zo dňa 16.08.2006 splnomocneného zástupcu podnikateľa Yiotarini, aby sa ústne alebo písomne pred vydaním rozhodnutia úradu vyjadril k jeho podkladu a k spôsobu jeho zistenia, prípadne navrhol jeho doplnenie do 5 pracovných dní odo dňa doručenia predmetného listu.
	Podnikateľ Yiotarini sa prostredníctvom splnomocneného zástupcu listom zaevidovaným úradom pod č. 3574/2006 zo dňa 23.08.2006 k výzve pred vydaním rozhodnutia vyjadril, že k spôsobu jeho zistenia a k jeho podkladom nemá žiadne pripomienky. 
	Na základe uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
	Podľa ustanovenia § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady            č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok.
Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

				                                      Ing. Dušan Valo 
						        riaditeľ odboru koncentrácií

Rozhodnutie sa doručí:
Ing. Antonín Juříček
Bučina DDD, spol. s r.o.
Lučenecká cesta č. 1335/21
960 96 Zvolen